《归田园居和陶渊明韵》
宋代·赵友直

举世堕尘网，我独爱丘山。
旧业久荒芜，不去待何年。
栖鸟恋故久，潜鱼乐深渊。
物类各有托，予盍归田园。
决水渠双注，藏书居数间。
孤松挺后檐，五柳栽门前。
渺渺缀浮云，淡淡笼轻烟。
蛙鼓池塘畔，鹤唳溪山巅。
微躯足为乐，稚子堪陪闲。
不受樊笼系，灵台复自然。

作者简介：赵友直，字益之，号兰洲，上虞（今浙江上虞东南）人。良坡子。度宗咸淳元年（一二六五）与祖必蒸、父良坡同登进士第，授桐川簿、迁知县事。帝炳祥兴元年（一二七八），父于广州抗元死难，友直冒死舆尸归葬，后隐居眠牛山，自号牛山子，学者称师干先生。事见清乾隆《绍兴府志》卷三一、五五，光绪《上虞县志校续》卷七。　赵友直诗，据清道光本《历朝上虞诗集》所录，编为一卷。